ORDE do 30 de maio de 2012 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2013.
Consellería de Facenda — III. Outras disposicións — 08/06/2012

Por medio desta orde dítanse as normas para a elaboración dos orzamentos do ano 2013 ao abeiro do disposto no artigo 51 do texto refundido da Lei de réxime financeiro e orzamentario de Galicia.
Galicia debe proseguir o proceso de consolidación fiscal acordado no seo do Consello de Política Fiscal e Financeira compatibilizando a redución da súa necesidade de financiamento coa prestación duns servizos públicos de calidade. Para iso, os xestores de gasto deben proseguir con responsabilidade e rigor consolidando o nivel de gasto das últimas liquidacións orzamentarias, revisando as políticas de gasto que desenvolven para desbotar as non prioritarias e rebaixando os custos das prioritarias.
O 30 de abril de 2012 aprobouse a Lei orgánica 2/2012, do 27 de abril, de estabilidade orzamentaria e sustentabilidade financeira, co obxectivo de garantir a sustentabilidade financeira de todas as administracións públicas, fortalecer a confianza na estabilidade da economía española e reforzar o compromiso de España coa Unión Europea en materia de estabilidade orzamentaria.
Na citada lei orgánica establécense uns prazos de obrigado cumprimento, así no seu artigo 27 obriga as comunidades autónomas a remitir, antes do 1 de outubro de cada ano, ao Ministerio de Facenda e Administracións Públicas información sobre as liñas fundamentais que conterán os seus orzamentos, para efectos de dar cumprimento aos requirimentos da normativa europea e nacional en materia de disciplina orzamentaria.
Por outra banda, o artigo 30 establece que antes do 1 de agosto de cada ano as comunidades autónomas remitirán ao Consello de Política Fiscal e Financeira información sobre o límite de gasto non financeiro que teñan aprobado.
Respecto do devandito límite, o artigo 12 da Lei 2/2011, do 16 de xuño, de disciplina orzamentaria e sustentabilidade financeira, establece que o Consello da Xunta acordará o límite máximo de gasto non financeiro que se remitirá ao Parlamento para a súa aprobación.
Os orzamentos para 2013 presentan unha dobre perspectiva e vinculación.
Por unha banda, concretarán para esta anualidade as actuacións e proxectos precisos para acometer o desenvolvemento do modelo socioeconómico para Galicia previsto ao abeiro do Plan estratéxico 2010-2014 elaborado polo Goberno de Galicia para lograr a dinamización económica cun maior crecemento e o aumento do emprego, acadar unha maior competitividade mediante un impulso da economía do coñecemento, manter a sustentabilidade ambiental e o equilibrio territorial e promover unha administración austera, eficiente e próxima ao cidadán, todo iso sen renunciar a conseguir unha maior cohesión social, benestar e calidade de vida.
Desta forma, cada proxecto que conteña o orzamento para 2013 relacionarase cun obxectivo específico e deberá ir acompañado dos oportunos indicadores que permitan determinar o grao de cumprimento do obxectivo perseguido. Esta forma de elaborar os orzamentos complementarase cunha xestión encamiñada a resultados en que cada responsable dará conta dos resultados acadados co financiamento asignado.
Por outra banda, como se ten sinalado, estes orzamentos estarán condicionados pola senda de consolidación fiscal fixada pola Comunidade Autónoma para o período 2012-2015, non só pola obriga dimanante dos compromisos adquiridos no seo do Consello de Política Fiscal e Financeira co Goberno de España e da Unión Europea senón porque é preciso contar cun orzamento sustentable e saneado que permita financiar os servizos públicos básicos e as políticas de saída da crise sen cargar con novos tributos aos cidadáns e ás empresas.
Este compromiso trasladouse ás comunidades autónomas para que elaborasen os seus respectivos plans de reequilibrio económico-financeiro, que sinalan as medidas para acadar a estabilidade orzamentaria nos vindeiros tres anos.
Os criterios que esta orde establece para a elaboración do orzamento proseguen o camiño de austeridade marcado nos tres últimos exercicios orzamentarios. No entanto, na medida en que é preciso financiar gastos sociais inelásticos e novas políticas de saída da crise, o proceso de elaboración fará especial fincapé na asignación de recursos ás diferentes políticas de gasto partindo de cero, cada xestor de gasto deberá xustificar a necesidade e prioridade de cada euro das súas partidas orzamentarias, especialmente no que atinxe a gastos e subvencións correntes.
Para iso proseguirase coas fichas orzamentarias plurianuais para os capítulos II, IV, VI e VII de gasto e estase a mellorar a asignación do gasto de persoal por programas, de xeito que cada programa mostre o seu custo de persoal efectivo.
Así mesmo, mellorouse o catálogo único de obxectivos e o de indicadores de seguimento, que abrangue todos os existentes actualmente (para proxectos, plans de acción sectoriais …). e que, de cara a aumentar a sensibilidade dos indicadores de obxectivos á execución orzamentaria, aumenta o número de indicadores de seguimento por obxectivo operativo orzamentario.
Baixo estas premisas funcionarán, no seo do proceso orzamentario, tres comisións:
– Comisión funcional de ingresos, que funcionará por seccións orzamentarias, e que determinará os ingresos xestionados pola correspondente sección e as entidades a ela adscritas.
– Comisión de análise e avaliación dos obxectivos dos programas de gasto, que velará pola correcta definición dos obxectivos e indicadores asignados a cada programa orzamentario.
– Comisión funcional do gasto, que determinará as asignacións financeiras por función e natureza do gasto en cada sección orzamentaria, logo da xustificación da necesidade e prioridade de cada actuación, así como das contías solicitadas para desenvolvela.
Polo que se refire ao ámbito de aplicación dos orzamentos, debe indicarse que estes abranguen, seguindo o criterio establecido nos orzamentos do ano en curso, todas as entidades incluídas no perímetro de consolidación en termos SEC-95, con exclusión das universidades públicas. As contas dos diferentes entes instrumentais pecharanse a través das diferentes seccións a que estean adscritos, que asumirán os seus obxectivos como propios nas partidas que recollen as transferencias de funcionamento.
A clasificación orgánica do orzamento de 2013 faise ao abeiro do Decreto 1/2012, do 3 de xaneiro, polo que se modifica a estrutura orgánica da Xunta de Galicia.
Non obstante, no 2012 comeza o seu funcionamento o Instituto de Estudos do Territorio como organismo autónomo.
Ademais constituíronse a Axencia Galega de Innovación que absorbe a Dirección Xeral de I+D+i, a Axencia Galega de Modernización Tecnolóxica de Galicia que absorbe, ademais da Secretaría Xeral de Modernización, competencias en materia de TIC das distintas secretarías xerais da Presidencia da Xunta e das consellerías, o que implica os correspondentes axustes orgánicos nas aplicacións de gasto dos capítulos I, II e VI.
Tamén se prevé que antes do 1 de xaneiro de 2013 entre en funcionamento a Axencia Tributaria de Galicia.
Consonte co establecido no Plan de financiamento do Sistema universitario de Galicia e a LOE, os orzamentos deste exercicio tamén recollerán a masa salarial autorizada para as distintas universidades públicas da Comunidade Autónoma de Galicia.
Por outro lado, co fin de facilitar a consolidación orzamentaria a que se refire o artigo 8 desta orde, na clasificación económica dos ingresos e dos gastos, a que se refiren os anexos I e II desta orde, figuran, nos capítulos IV e VII, de xeito nominativo, as transferencias a entidades públicas empresariais, ás empresas públicas, aos consorcios, ás fundacións públicas, aos organismos autónomos e ás axencias públicas autonómicas.
Finalmente, levarase a cabo unha revisión de todos os proxectos e os obxectivos a que estean vinculados, así como os seus indicadores de cumprimento, co fin de avaliar a súa idoneidade.
Á parte do pequeno axuste na estrutura orgánica antes indicado, a orde de elaboración recolle outras novidades:
Así, en aplicación da Lei para a igualdade de mulleres e homes, os orzamentos da Comunidade Autónoma incluirán a dimensión da igualdade de oportunidades na elaboración, execución e seguimento de todas as políticas e accións que conteñan.
Consonte o anterior, os poderes públicos deben procurar que as actuacións financiadas cos fondos públicos persigan, ademais dos fins propios de cada unha das políticas de gasto que se financian, mellorar as condicións de igualdade entre mulleres e homes, reducindo e, se é o caso, eliminando as diferenzas entre uns e outros.
Para facer patente e efectivo este principio de igualdade introdúcese a obriga, para todos os xestores de gasto, de analizar e explicar o impacto que na igualdade entre mulleres e homes se prevé producir como consecuencia das actuacións que se van desenvolver no vindeiro exercicio.
Esta información deberá remitirse á Dirección Xeral de Orzamentos, xunto co resto da documentación necesaria para a elaboración do orzamento para o ano 2013, no formato que para tal fin acorden conxuntamente a Dirección Xeral de Orzamentos e a Secretaría Xeral de Igualdade.
Tamén é nova a constitución de comisións funcionais de ingresos en cada sección orzamentaria que determinará os ingresos xestionados pola correspondente sección e as entidades a ela adscritas, así como a xeneralización do estado de fluxos de efectivo en lugar do cadro de financiamento para recoller o orzamento de capital dos entes con orzamento estimativo.
Polo exposto, e consonte as competencias que lle corresponden á Consellería de Facenda en virtude do establecido no artigo 7.c) do texto refundido da Lei de réxime financeiro e orzamentario de Galicia, apróbanse as seguintes instrucións para a elaboración dos orzamentos xerais da Comunidade Autónoma de Galicia para 2013.
Artigo 1.
Criterios xerais de elaboración dos orzamentos
Os orzamentos xerais da Comunidade Autónoma para 2013 priorizarán as políticas de gasto encamiñadas a potenciar os sectores fundamentais para a recuperación da actividade económica, nun contexto marcado pola austeridade e contención do gasto corrente sen descoidar os servizos públicos esenciais.
Neste sentido, a asignación de recursos vertebrarase no marco establecido polo Plan estratéxico de Galicia 2010-2014 e axustarase aos seguintes criterios:
a) A consecución da dinamización económica, o crecemento e o emprego. Mediante a modernización do tecido produtivo e a potenciación da competitividade dos axentes produtivos como elemento de saída da recesión económica.
b) A mellora da cohesión social, o benestar e a calidade de vida, facendo especial fincapé nos colectivos máis afectados pola crise económica, garantindo a prestación dos servizos fundamentais no ámbito da sanidade, a educación e a atención á dependencia.
c) Impulsar a economía do coñecemento. Mediante a construción dunha sociedade na cal prime a innovación empresarial, a investigación e o desenvolvemento tecnolóxico e na cal se promova a aplicación e o emprego das TIC en todos os seus ámbitos.
d) Promover a sustentabilidade ambiental e o equilibrio territorial, mediante a conversión do contorno natural nun factor positivo para o desenvolvemento e a xeración de traballo, no cal se eliminen as disparidades territoriais e no cal a eficiencia enerxética constitúa unha fonte de riqueza e resposta ante os desafíos do cambio climático.
e) Acadar unha Administración eficiente, moderna e próxima ao cidadán, mediante a optimización dos recursos materiais e humanos e a implementación de novos sistemas de xestión que faciliten os trámites aos administrados, de xeito que se reduzan os custos actuais na prestación dos servizos e se incremente a capacidade financeira da Comunidade.
Artigo 2.
Directrices para o establecemento do marco orzamentario 2013
Con carácter previo á elaboración do anteproxecto de Lei de orzamentos xerais da Comunidade Autónoma para 2013, a Dirección Xeral de Orzamentos elaborará as directrices básicas do marco orzamentario plurianual consolidado, no cal se desenvolverá a anualidade 2013. Para a súa elaboración, a dirección xeral axustarase ao obxectivo de estabilidade orzamentaria correspondente á Comunidade Autónoma referido aos tres exercicios seguintes.
Nestas directrices definiranse os equilibrios orzamentarios básicos, a previsible evolución dos ingresos e os recursos que se asignarán ás políticas de gasto, en función dos seus correspondentes obxectivos estratéxicos e dos compromisos de gasto xa asumidos.
Os orzamentos da Comunidade Autónoma para 2013 deberán axustarse ao límite de gasto non financeiro que autorice o Parlamento de Galicia, consonte co obxectivo de estabilidade aprobado para o dito exercicio, este límite remitirase ao Consello de Política Fiscal e Financeira antes do 1 de agosto, de acordo co establecido no artigo 30.2 da Lei orgánica 2/2012, do 27 de abril, de estabilidade orzamentaria e sustentabilidade financeira.
Artigo 3.
Ámbito de aplicación
Un. As disposicións contidas nesta orde serán de aplicación á elaboración do anteproxecto de Lei dos orzamentos xerais da Comunidade Autónoma para o ano 2013 e incorporarán os correspondentes:
1. Entidades con orzamento limitativo.
a) Á Administración xeral da Comunidade Autónoma e aos seus organismos autónomos, aos cales se suman os órganos estatutarios e consultivos.
b) Ás axencias públicas autonómicas.
c) Ás entidades públicas instrumentais de asesoramento ou consulta que, consonte a disposición adicional sexta da Lofaxga, terán a consideración de organismos autónomos para efectos orzamentarios.
d) Os orzamentos das demais entidades cuxa normativa específica lles confire carácter limitativo aos créditos do orzamento de gastos.
2. Entidades con orzamento estimativo.
a) Aos orzamentos de explotación e capital das entidades públicas empresariais a que fai referencia o artigo 89 da Lei 16/2010, do 17 de decembro, de organización e funcionamento da Administración xeral e do sector público autonómico.
b) Aos orzamentos de explotación e capital das demais sociedades mercantís públicas autonómicas a que fai referencia o artigo 102 da Lei 16/2010, do 17 de decembro, de organización e funcionamento da Administración xeral e do sector público autonómico.
c) Aos orzamentos de explotación e capital das fundacións do sector público autonómico, incluídas nas correspondentes seccións do anexo IV desta orde, nas cales concorran os requisitos determinados polo sistema europeo de contas para integrarse no sector público autonómico.
d) Aos orzamentos dos consorcios autonómicos, incluídos nas correspondentes seccións do anexo IV desta orde, nos cales concorran os requisitos determinados polo sistema europeo de contas para integrarse no sector da Administración pública galega.
Dous. En todo caso, os orzamentos incluirán os de todas as entidades que estean clasificadas como sector público autonómico, de acordo co sistema europeo de contas consonte o inventario de entes da Intervención Xeral da Administración do Estado, aínda que non estean participadas maioritariamente pola comunidade autónoma, agás as universidades públicas.
Artigo 4.
Estrutura orzamentaria
Un. Orzamento de ingresos.
O orzamento de ingresos elaborarase de acordo coa clasificación económica que figura no anexo I desta orde, e coa clasificación orgánica que se corresponde cun único centro xestor na Administración xeral e con centros de xestión diferenciados para cada un dos organismos autónomos e axencias públicas.
Dous. Orzamento dos ingresos procedentes doutras administracións nos organismos e entes instrumentais.
Todos os ingresos que os distintos organismos e entes propoñan consignar no orzamento inicial procedentes doutras administracións publicas, salvo que se produzan como consecuencia de convocatorias competitivas, deberán consignarse, como criterio xeral, no orzamento de ingresos da Administración xeral. Simultaneamente, a sección de adscrición deberá consignar no seu estado de gastos as correspondentes partidas de transferencia.
Tres. Remanentes de tesouraría.
Con carácter xeral, non se consignará ningunha dotación no concepto de ingresos 870. Remanente de tesouraría, salvo casos excepcionais en que se precisará autorización expresa da Dirección Xeral de Orzamentos.
Catro. Estrutura do orzamento. Os proxectos orzamentarios e os seus obxectivos.
O orzamento de gastos da Administración xeral, dos distintos organismos autónomos, das axencias publicas autonómicas e das entidades públicas instrumentais de asesoramento ou consulta estruturarase tendo en conta as finalidades e os obxectivos que o orzamento intenta conseguir e axustarase á clasificación económica, orgánica e funcional por programas que figuran nos anexos II, III e IV desta orde.
Ademais das estruturas xerais que figuran nos anexos antes referidos, a totalidade dos créditos do orzamento de gastos deberán configurarse por códigos de proxecto baixo os cales se identifican as unidades básicas de gasto. As ditas unidades de gasto recollerán, se for o caso, a clasificación territorial de acordo coas instrucións que estableza o órgano competente da Consellería de Facenda.
Así mesmo, os proxectos de gasto deberán ter en conta as vinculacións cos obxectivos estratéxicos de Galicia 2010-2014, eixes de intervención, categorías de gasto e indicadores de seguimento.
Cinco. Obxectivos dos programas orzamentarios.
Os centros xestores recollidos na clasificación orgánica deberán revisar ou definir, se é o caso, os obxectivos estratéxicos e operativos que perseguen cos seus programas orzamentarios. Para tal efecto, sempre que sexa posible, empregarán os recollidos no catálogo de obxectivos por programa que figura na aplicación informática de elaboración de orzamentos. Aos ditos obxectivos engadiranse os proxectos, indicadores e recursos que os deberán desenvolver. As transferencias de financiamento deberán explicitar aqueles obxectivos que sexan desenvolvidos polos entes destinatarios delas.
Seis. Estados financeiros dos organismos autónomos e das axencias públicas autonómicas.
Ademais da estrutura establecida con carácter xeral, os orzamentos de ingresos e gastos dos organismos autónomos e axencias públicas e demais entes recollidos no artigo 3 que estean suxeitos a orzamento limitativo de gasto, incluirán os estados financeiros que están obrigados a presentar, de acordo coas súas normas específicas de carácter contable e, en especial, as recollidas no capítulo IV do texto refundido da Lei de réxime financeiro e orzamentario de Galicia que lles son de aplicación; en particular deberán presentar a súa conta financeira calculada con criterios de contabilidade nacional.
Estes entes deberán revisar ou definir, se é o caso, os obxectivos estratéxicos e operativos que perseguen cos seus programas orzamentarios. Aos ditos obxectivos engadiranse os proxectos e actuacións, indicadores e recursos que os deberán desenvolver.
Sete. Orzamentos dos entes instrumentais.
Os orzamentos de explotación e capital, e demais estados financeiros das sociedades mercantís públicas autonómicas, fundacións do sector público autonómico e demais entes recollidos no artigo 3 non suxeitos a orzamento limitativo estrutúranse de acordo coas súas normas específicas e, en particular, as recollidas no capítulo V do texto refundido da Lei de réxime financeiro e orzamentario de Galicia que lles son de aplicación.
Na formulación do programa de actuacións, investimentos e financiamento (PAIF) que estes entes deben presentar deberán ter en conta os obxectivos considerados nos plans xerais, sectoriais e transversais que os poidan afectar e, en particular, os obxectivos que recolla o programa orzamentario consolidado que conteña, se é o caso, as transferencias correntes e de capital para financiar as actividades e os proxectos do ente.
Oito. Transferencias de financiamento.
As transferencias internas, achegas e, en xeral, as operacións entre diversos entes que se definen no artigo 3 desta orde deberanse orzar de modo nominativo para os efectos da consolidación orzamentaria.
Nove. Unidade de conta.
Os orzamentos xerais da Comunidade Autónoma elaboraranse tendo como unidade de conta o euro.
Artigo 5.
Órganos participantes na elaboración dos orzamentos
Un. Comisión de análise e avaliación dos obxectivos dos programas de gasto.
Son os grupos de traballo encargados de avaliar os obxectivos estratéxicos e operativos asignados aos distintos programas de gasto, así como a coherencia dos indicadores de seguimento asignados aos respectivos obxectivos e aos proxectos de gasto que os desenvolven.
Prestarase especial atención aos proxectos susceptibles de obter financiamento dos fondos estruturais e doutros fondos europeos, así como aos obxectivos sinalados como prioritarios polos respectivos órganos xestores.
Constituirase unha comisión por cada sección e formarán parte dela:
– O director xeral de Orzamentos, que a presidirá.
– O director xeral de Planificación e Fondos.
– O secretario xeral da respectiva sección orzamentaria e os responsables de gasto que xulgue necesarios.
– O presidente da comisión poderá convocar outros xestores de gasto así como o persoal asesor que xulgue conveniente.
Dous. Comisión funcional de ingresos.
Por cada sección constituirase unha comisión á cal lle corresponderán as tarefas de determinación, análise e agregación dos datos precisos para a elaboración das previsións dos seguintes ingresos:
– Os relativos ás taxas e prezos e demais ingresos de dereito público xestionados pola sección.
– Os ingresos de carácter finalista procedentes da Administración do Estado ou doutras administracións públicas. Para a súa determinación será requisito imprescindible a xustificación do dereito á súa percepción por parte das consellerías afectadas.
– Os correspondentes aos organismos autónomos, axencias ou entidades con orzamento limitativo recollidos no artigo 3 que estivesen asdcritos á sección.
As comisións estarán integradas por:
– Os representantes que designe a Dirección Xeral de Orzamentos, un dos cales actuará como presidente e outro como secretario da comisión.
– Un representante designado pola Dirección Xeral de Tributos.
– Un representante designado pola Dirección Xeral de Planificación e Fondos.
– Un representante que designará cada sección orzamentaria, que actuará en nome da sección e das entidades que teña adscritas; con solicitude previa poderá vir acompañado doutros membros da sección, que actuarán como asesores.
Tres. Comisión funcional do gasto.
A comisión funcional do gasto formulará e determinará, en función dos recursos dispoñibles e dos obxectivos e das prioridades de gasto establecidas, a distribución por programas, capítulos e proxectos de gasto.
No seo desta comisión realizarase unha análise das diferentes actuacións de gasto ordenadas en proxectos que realizarán no vindeiro exercicio, de cara a acreditar a súa adecuada necesidade, prioridade e cuantificación.
A comisión estará presidida pola titular da Consellería de Facenda e integrada polos titulares das distintas seccións orzamentarias ou persoas en que estes deleguen. O director xeral de Orzamentos actuará como vicepresidente e a secretaría da comisión corresponderá ao titular da Subdirección Xeral de Orzamentos.
Por proposta de calquera dos seus membros, poderanse convocar representantes de calquera dos centros directivos cuxa presenza se considere oportuna, así como os outros subdirectores da Dirección Xeral de Orzamentos en función da materia que se vaia tratar.
Para o cumprimento das súas funcións, a comisión poderá actuar en pleno ou mediante as subcomisións que para cada sección orzamentaria se decida establecer.
Artigo 6.
Texto articulado
Un. Corresponderá á Dirección Xeral de Orzamentos coordinar a redacción do articulado do anteproxecto de Lei de orzamentos e a presentación do seu texto definitivo.
Dous. As consellerías, e a través delas os organismos e demais entes recollidos no artigo 3 desta orde, poderán formular ata o 20 de xullo as propostas normativas con encaixe na Lei de orzamentos que consideren precisas.
As propostas deberán ir acompañadas dos seguintes documentos:
– Memoria xustificativa da súa oportunidade.
– Táboa de vixencias e de disposicións afectadas.
– Informe económico sobre a súa repercusión nos ingresos e gastos, segundo as instrucións que dite a Dirección Xeral de Orzamentos.
Artigo 7.
Proceso de elaboración
Un. Ingresos tributarios.
A Dirección Xeral de Orzamentos da Consellería de Facenda levará a cabo as tarefas de determinación, análise e agregación dos datos precisos para a elaboración do anteproxecto de ingresos, considerando a información relativa ás previsións correspondentes a impostos directos, indirectos e taxas e prezos, facilitadas pola Dirección Xeral de Tributos, e as correspondentes ao capítulo IX da sección 22, que achegará a Dirección Xeral de Política Financeira e Tesouro.
A estimación dos beneficios fiscais que afecten figuras impositivas sobre as cales a Comunidade Autónoma de Galicia posúe competencias normativas será facilitada pola Dirección Xeral de Tributos.
A referida información deberá constar na Dirección Xeral de Orzamentos antes do 20 de xuño.
Dous. Ingresos correspondentes ás distintas sección orzamentarias.
As previsións dos ingresos que determinen as comisión funcionais das correspondentes seccións orzamentarias a que se refire o punto dous do artigo 5 deberán estar á disposición da Dirección Xeral de Orzamentos antes do 1 de xullo.
Tres. Fondos europeos e Fondo de Compensación Interterritorial.
A Dirección Xeral de Planificación e Fondos facilitaralle á Dirección Xeral de Orzamentos, antes do 20 de xuño, a previsión de proxectos financiados con cargo ao FCI, acordados con cada unha das consellerías para o seu financiamento con cargo ao crédito recollido na sección 33 do anteproxecto de orzamentos xerais do Estado para o ano 2013, correspondentes a esta comunidade autónoma, así como a programación para 2013, dos fondos europeos Feder e FSE, coa correspondente desagregación por eixe e medida ou categoría de gasto, fondo comunitario, obxectivos (finais e intermedios) da estratexia de Galicia 2007-2013 para as intervencións estruturais e órgano executor.
Igualmente, co mesmo grao de desagregación e prazo, as consellerías xestoras dos programas Feader e FEP remitiranlle á Consellería de Facenda a programación correspondente ao ano 2013.
Catro. Propostas de gasto.
As distintas consellerías e órganos xestores remitirán, polo sistema informático establecido para o efecto, as propostas de gasto plurianuais, desagregándose as accións contidas en cada proxecto para 2013, incluíndo as referentes aos organismos, entes e sociedades a eles adscritos. Esta remisión realizarase antes do 1 de xullo e quedará á disposición da Dirección Xeral de Orzamentos.
A Dirección Xeral de Orzamentos examinará, en coordinación cos órganos responsables da planificación e elaboración dos orzamentos de cada consellería ou secretaría xeral, a documentación orzamentaria recibida, para os efectos de axustar os créditos ás previsións de financiamento realizadas e ao establecido nesta orde e na restante normativa aplicable.
Cinco. Regras de validación.
Na medida en que as propostas formuladas e aceptadas son vinculantes para cada sección orzamentaria, tras as reunións da comisión funcional de gasto que procedan, a Consellería de Facenda determinará, consonte os criterios e obxectivos fixados e demais directrices aprobadas polo Consello da Xunta, os importes dos orzamentos correspondentes a cada órgano xestor, e determinará as regras de validación que se deben incluír no programa informático de elaboración dos orzamentos.
Seis. Orzamentos dos organismos estatutarios e consultivos.
As propostas de anteproxectos dos estados de gastos dos órganos estatutarios e consultivos da Comunidade Autónoma elaboraranse consonte os criterios establecidos e remitiranse, antes do día 20 de xullo, á Dirección Xeral de Orzamentos, de acordo co establecido na Lei de réxime financeiro e orzamentario de Galicia.
A Dirección Xeral de Orzamentos mecanizará no soporte informático de elaboración de orzamentos os anteditos orzamentos.
Sete. Anexo de persoal.
O anexo de persoal obterase directamente no programa de xestión de persoal no caso das seccións orzamentarias, organismos autónomos e axencias públicas autonómicas incluídos no sistema.
Así mesmo, para os casos en que as dotacións do capítulo I se financien con fondos europeos ou outros fondos finalistas, os distintos órganos xestores deberán remitir, a través do programa informático de elaboración de orzamentos, a información referida a estes por código de proxecto e fonte de financiamento (deberán remitir así mesmo a documentación xustificativa do dereito á percepción do ingreso).
Oito. Sociedades públicas mercantís autonómicas e fundacións do sector público autonómico.
Os entes instrumentais sinalados no artigo 3 desta orde remitiranlle á Dirección Xeral de Orzamentos, a través da aplicación informática especialmente habilitada para iso, a documentación que oportunamente se determinará a través da correspondente resolución.
Os órganos de goberno de cada ente instrumental aprobarán a actualización do seu PAIF, presentado de acordo co establecido no artigo 84 do texto refundido da Lei de réxime financeiro e orzamentario de Galicia e acordarán a súa remisión á Dirección Xeral de Orzamentos na primeira semana do mes de xullo.
A Dirección Xeral de Orzamentos poderá, para os efectos da presentación de datos agregados, homoxeneizar as estruturas orzamentarias das sociedades e entes clasificados como Administración pública da Comunidade Autónoma consonte as normas do Sistema Europeo de Contas (SEC-95).
Esta homoxeneización realizarase sobre a base da estrutura de ingresos e gastos establecida no artigo 4 desta orde.
No caso de que non remitisen a documentación anterior completa e nos prazos establecidos, o orzamento do ente instrumental será realizado de oficio pola Dirección Xeral de Orzamentos aplicando os criterios da prórroga establecidos no artigo 54 do texto refundido da Lei de réxime financeiro e orzamentario de Galicia, así como tamén se axustarán de oficio as transferencias de financiamento a elas.
Artigo 8.
Memorias e informe económico-financeiro
Un. Memoria I.
A redacción da memoria xeral será levada a cabo pola Dirección Xeral de Orzamentos da Consellería de Facenda.
Dous. Memoria II.
As memorias correspondentes a cada unha das consellerías serán elaboradas por estas segundo o contido e as instrucións que dite a Dirección Xeral de Orzamentos, e remitiranse a esta antes do 20 de xullo.
Tres. Memoria de obxectivos e programas.
A memoria de obxectivos e programas será elaborada pola Dirección Xeral de Planificación e Fondos, conforme a información a que se refire o punto anterior.
Catro. Informe económico-financeiro.
A Dirección Xeral de Planificación e Fondos terá ao seu cargo a elaboración do informe económico-financeiro que acompaña o proxecto de Lei de orzamentos xerais baseándose, de ser o caso, nos informes e previsións de conxuntura económica elaborados polo Instituto Galego de Estatística e a Dirección Xeral de Política Financeira e Tesouro.
Cinco. Memoria de orzamentos das deputacións.
A Dirección Xeral de Planificación e Fondos elaborará a memoria de orzamentos das deputacións provinciais, de acordo coa disposición adicional terceira do Estatuto de autonomía de Galicia.
Disposición derradeira primeira.
Tendo en conta as análises e as propostas de ingresos e gastos resultantes de todo o actuado, e conforme as directrices do marco orzamentario plurianual da Comunidade Autónoma, a Consellería de Facenda formulará o anteproxecto de Lei de orzamentos xerais e someterao á aprobación do Consello da Xunta.
Disposición derradeira segunda.
Autorízase a Dirección Xeral de Orzamentos para desenvolver as normas contidas nesta orde, especialmente as relativas á definición, normalización e contido da clasificación económica e por programas, así como para adecuar, se é o caso, a documentación que se indica no seu artigo 4, creando ou substituíndo os que se consideren precisos en función das necesidades resultantes do proceso de elaboración.
Disposición derradeira terceira.
Esta orde entrará en vigor o día da súa publicación no
Diario Oficial de Galicia.
Santiago de Compostela, 30 de maio de 2012
Código da clasificación económica dos ingresos públicos comprendidos nos orzamentos da Comunidade Autónoma e os seus organismos autónomos e axencias públicas.
Os recursos que prevé liquidar, segundo a súa natureza económica, clasificaranse por capítulos, artigos, conceptos e subconceptos, tal como se detalla no seguinte sistema de codificación.
Esta estrutura de clasificación inicial por artigos, conceptos e subconceptos considérase aberta, polo que se poderán propoñer os novos elementos que se consideren necesarios en calidade de atípicos, cando non figuren incluídos na codificación inicial.
A clasificación económica, co detalle antes definido, terá carácter informativo para os efectos de lograr unha adecuada identificación dos dereitos económicos da facenda pública no momento do seu rexistro contable. Para os efectos da súa inclusión nos orzamentos, a desagregación das previsións nos distintos niveis da clasificación por categorías económicas será elaborada polos distintos centros xestores dos ingresos en función da información dispoñible por eles.
CAPÍTULO I. IMPOSTOS DIRECTOS
CAPÍTULO II. IMPOSTOS INDIRECTOS
CAPÍTULO III. TAXAS, PREZOS E OUTROS INGRESOS
CAPÍTULO IV. TRANSFERENCIAS CORRENTES
Recursos condicionados ou non, recibidos pola Administración da Comunidade Autónoma e os seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións correntes.
CAPÍTULO V. INGRESOS PATRIMONIAIS
Recolle os ingresos procedentes de rendas de propiedade ou do patrimonio da Comunidade Autónoma e dos seus organismos autónomos e axencias públicas e das súas actividades realizadas en réxime de dereito privado.
CAPÍTULO VI. ALLEAMENTO DE INVESTIMENTOS REAIS
Comprende os ingresos derivados da venda de bens de capital de propiedade da Comunidade Autónoma e dos seus organismos autónomos e axencias públicas.
CAPÍTULO VII. TRANSFERENCIAS DE CAPITAL
Recursos condicionados ou non recibidos pola Comunidade Autónoma e os seus organismos autónomos e axencias públicas, sen contrapartida directa por parte dos axentes que os conceden e que se destinan a financiar operacións de capital.
CAPÍTULO VIII. ACTIVOS FINANCEIROS
Recolle os ingresos procedentes da venda de activos financeiros, así como os ingresos procedentes de reintegros de préstamos concedidos e os reintegros de depósitos e fianzas constituídas.
CAPÍTULO IX. PASIVOS FINANCEIROS
Imputaranse a este concepto os ingresos obtidos pola Comunidad Autónoma e os seus organismos autónomos procedentes da emisión de débeda e a obtención de préstamos tanto no interior como no exterior, en moeda nacional ou estranxeira, a curto, medio e longo prazo, os depósitos e fianzas recibidas.
Código da clasificación económica dos gastos públicos comprendidos nos orzamentos da Comunidade Autónoma e nos seus organismos autónomos.
A desagregación da clasificación económica, en conceptos e subconceptos, ten carácter informativo para aqueles casos en que a vinculación se estableza a nivel máis agregado.
Os centros xestores presentarán o detalle dos créditos en función da información dispoñible, debendo descender a nivel de subconcepto naqueles conceptos que así se detallan nesta orde.
Naqueles supostos en que se prevexa o desenvolvemento por sectores dun concepto, estes identificaranse polos seguintes díxitos:
CAPÍTULO I. GASTOS DE PERSOAL
CAPÍTULO II. GASTOS EN BENS CORRENTES E SERVIZOS
CAPÍTULO III. GASTOS FINANCEIROS
CAPÍTULO IV. TRANSFERENCIAS CORRENTES
CAPÍTULO V. FONDO DE CONTINXENCIA
CAPÍTULO VI. INVESTIMENTOS REAIS
CAPÍTULO VII. TRANSFERENCIAS DE CAPITAL
CAPÍTULO VIII. ACTIVOS FINANCEIROS
CAPÍTULO IX. PASIVOS FINANCEIROS
GRUPO I: ACTUACIÓNS DE CARÁCTER XERAL
GRUPO II: PROTECCIÓN CIVIL E SEGURANZA CIDADÁ
GRUPO III: PROTECCIÓN E PROMOCIÓN SOCIAL
GRUPO IV: PRODUCIÓN DE BENS PÚBLICOS DE CARÁCTER SOCIAL
GRUPO V: PRODUCIÓN DE BENS PÚBLICOS DE CARÁCTER ECONÓMICO
GRUPO VI: REGULACIÓN ECONÓMICA DE CARÁCTER XERAL
GRUPO VII: REGULACIÓN ECONÓMICA DE SECTORES PRODUTIVOS E DESENVOLVEMENTO EMPRESARIAL
GRUPO VIII: TRANSFERENCIAS A ENTIDADES LOCAIS
GRUPO IX: DÉBEDA PÚBLICA
• Estrutura por departamentos e centros xestores:
Ademais das entidades que se sinalan a continuación, poderanse incluír aqueloutras que expresamente determine a Dirección Xeral de Orzamentos.
SECCIÓNS
Sección 01. Parlamento.
Servizo 01. Parlamento.
Servizo 02. Valedor do Pobo.
Sección 02. Consello de Contas.
Servizo 01. Consello de Contas.
Sección 03. Consello da Cultura Galega.
Servizo 01. Consello da Cultura Galega.
Sección 04. Presidencia da Xunta de Galicia.
Servizo 10. Secretaría Xeral da Presidencia.
Servizo 11. Dirección Xeral do Gabinete da Presidencia.
Servizo 20. Asesoría Xurídica Xeral.
Servizo 30. Secretaría Xeral de Medios.
Servizo 31. Dirección Xeral de Comunicación.
Servizo 40. Secretaría Xeral da Igualdade.
Servizo 50. Secretaría Xeral da Emigración.
Servizo 60. Secretaría Xeral para o Deporte.
Servizo 70. Secretaría Xeral para o Turismo.
Servizo A1. Axencia para a Modernización Tecnolóxica de Galicia.
Entidade pública empresarial. Compañía de Radio Televisión de Galicia.
Sociedade mercantil.Sociedade Anónima de Xestión do Xacobeo.
Sociedade mercantil. Sociedade de Imaxe e Promoción Turística de Galicia.
Sociedade mercantil. Redes de Telecomunicación Galegas, Retegal, S.A.
Fundación Deporte Galego.
Consorcio Audiovisual de Galicia.
Consorcio: Instituto de Estudos Turísticos.
Sección 05. Consellería da Presidencia, Administracións Públicas e Xustiza.
Servizo 01. Secretaría Xeral Técnica.
Servizo 02. Dirección Xeral de Xustiza.
Servizo 03. Dirección Xeral de Administración Local.
Servizo 04. Dirección Xeral de Relacións Institucionais e Parlamentarias.
Servizo 05. Dirección Xeral de Emerxencias e Interior.
Servizo 06. Dirección Xeral de Relacións Exteriores e coa Unión Europea.
Servizo 07. Dirección Xeral de Avaliación e Reforma Administrativa.
Servizo 08. Delegacións territoriais da Xunta de Galicia.
Servizo 80. Escola Galega de Administración Pública.
Servizo 81. Academia Galega de Seguridade Pública.
Servizo A1 . Axencia Galega de Emerxencias.
Fundación Semana Verde de Galicia.
Fundación Galicia-Europa.
Fundación ROF Codina.
Consorcios comarcais servizos contra incendios e salvamento.
Consorcio Provincial da Coruña Servizo Contraincendios e Salvamento.
Sección 06. Consellería de Facenda.
Servizo 01. Secretaría Xeral Técnica e do Patrimonio.
Servizo 02. Intervención Xeral da Comunidade Autónoma.
Servizo 03. Dirección Xeral de Orzamentos.
Servizo 05. Dirección Xeral de Política Financeira e Tesouro.
Servizo 06. Dirección Xeral de Planificación e Fondos.
Servizo 07. Dirección Xeral da Función Pública.
Servizo 80. Instituto Galego de Estatística.
Servizo 81. Consello Galego da Competencia.
Servizo A1. Centro Informático de Xestión Tributaria, Económico-Financeira e Contable.
Servizo A2. Axencia Tributaria de Galicia.
Servizo B1. Entidade pública instrumental de consulta ou asesoramento. Consello Económico e Social.
Sección 07. Consellería de Medio Ambiente, Territorio e Infraestruturas.
Servizo 01. Secretaría Xeral Técnica.
Servizo 02. Secretaría Xeral de Ordenación do Territorio e Urbanismo.
Servizo 03. Secretaría Xeral de Calidade e Avaliación Ambiental.
Servizo 04. Dirección Xeral de Mobilidade.
Servizo 05. Dirección Xeral de Conservación da Natureza
Servizo 06. Xurado de Expropiacións de Galicia.
Servizo 80. Instituto de Estudos do Territorio.
Servizo 81. Instituto Galego de Vivenda e Solo.
Servizo A1. Axencia Galega de Infraestruturas.
Ente público. Entidade Pública Empresarial Augas de Galicia.
Sociedade mercantil. Sociedade Galega de Medio Ambiente, S.A. (Sogama).
Sociedade mercantil. Sociedade Pública de Investimentos de Galicia.
Sociedade mercantil. Xestur Coruña, S.A.
Sociedade mercantil. Xestur Lugo, S.A.
Sociedade mercantil. Xestur Ourense, S.A.
Sociedade mercantil. Xestur Pontevedra, S.A.
Consorcio: Axencia de Protección da Legalidade Urbanística.
Consorcio: Centro de Extensión Universitaria e Divulgación Ambiental de Galicia.
Sección 08. Consellería de Economía e Industria.
Servizo 01. Secretaría Xeral Técnica.
Servizo 02. Dirección Xeral de Comercio.
Servizo 03. Dirección Xeral de Industria, Enerxía e Minas.
Servizo 80. Instituto Galego de Consumo.
Servizo A1. Instituto Galego de Promoción Económica.
Servizo A2. Instituto Enerxético de Galicia.
Servizo A3. Axencia Galega de Innovación
Sociedade mercantil. Centro Europeo de Empresas e Innovación de Galicia, S.A.
Sociedade mercantil. Xes Galicia S. Xestora Entidades de Capital Risco, S.A.
Sociedade mercantil. Sodiga Galicia. Sociedade de capital risco.
Sociedade mercantil. Galicia Calidade, S.A.
Empresa participada: Parque Tecnolóxico de Galicia.
Fundación Feiras e Exposicións de Lugo.
Fundación Centro de Supercomputación de Galicia.
Fundación para o Fomento da Calidade Industrial e o Desenvolvemento Tecnolóxico.
Fundación Feiras e Exposicións para o Desenvolvemento de Galicia.
Fundación de Exposicións e Congresos da Estrada.
Fundación Instituto Feiral de A Coruña.
Fundación Centro Galego de Artesanía e Deseño.
Sección 09. Consellería de Cultura, Educación e Ordenación Universitaria.
Servizo 01. Secretaría Xeral Técnica.
Servizo 20. Secretaría Xeral de Cultura.
Servizo 21. Dirección Xeral de Patrimonio Cultural.
Servizo 30. Secretaría Xeral de Política Lingüística.
Servizo 40. Secretaría Xeral de Universidades.
Servizo 05. Dirección Xeral de Educación, Formación Profesional e Innovación Educativa.
Servizo 06. Dirección Xeral de Centros e Recursos Humanos.
Servizo A1. Axencia Galega das Industrias Culturais.
Consorcio: Axencia para a Xestión Integrada, Calidade e Avaliación e Formación Profesional.
Consorcio: Bibliotecas Universitarias.
Consorcio: Axencia Calidade do Sistema Universitario.
Fundación Cidade da Cultura.
Fundación Illa de San Simón.
Sección 10. Consellería de Sanidade.
Servizo 01. Secretaría Xeral Técnica.
Servizo 02. Dirección Xeral de Innovación e Xestión de Saúde Pública.
Servizo 80. Servizo Galego de Saúde.
Sociedade mercantil. Galaria, Empresa Pública de Servizos Sanitarios, S.A.
Fundación Instituto Galego de Oftalmoloxía.
Fundación Pública Escola Galega de Administración Sanitaria.
Fundación Pública Urxencias Sanitarias 061.
Fundación Pública Centro de Transfusión de Galicia.
Fundación Pública Galega de Medicina Xenómica.
Sección 11. Consellería de Traballo e Benestar.
Servizo 01. Secretaría Xeral Técnica.
Servizo 02. Secretaría Xeral de Política Social.
Servizo 03. Dirección Xeral de Relacións Laborais.
Servizo 04. Dirección Xeral de Promoción do Emprego.
Servizo 05. Dirección Xeral de Formación e Colocación.
Servizo 06. Dirección Xeral de Xuventude e Voluntariado.
Servizo 80. Instituto Galego de Seguridade e Saúde Laboral.
Servizo B1. Ente público instrumental de consulta e asesoramento. Consello Galego de Relacións Laborais.
Fundación Galega para o Impulso da Autonomía Persoal e Atención ás Persoas en Situación de Dependencia.
Consorcio Galego de Servizos da Igualdade e do Benestar.
Fundación Galega Formación para o Traballo.
Sección 12. Consellería do Medio Rural e do Mar.
Servizo 01. Secretaría Xeral Técnica.
Servizo 20. Secretaría Xeral de Medio Rural e Montes.
Servizo 21. Dirección Xeral de Desenvolvemento Rural.
Servizo 22. Dirección Xeral de Produción Agropecuaria.
Servizo 30. Secretaría Xeral do Mar.
Servizo 31. Dirección Xeral de Desenvolvemento Pesqueiro.
Servizo 80. Fondo Galego de Garantía Agraria.
Servizo A1. Axencia Galega de Desenvolvemento Rural.
Servizo A2. Instituto Galego de Calidade Alimentaria.
Servizo A3. Instituto Tecnolóxico para o Control do Medio Mariño de Galicia.
Entidade Pública empresarial. Portos de Galicia.
Sociedade mercantil. Xenética Fontao, S.A.
Sociedade mercantil. Empresa Pública Servizos Agrarios Galegos, S.A.
Fundación Centro Tecnolóxico da Carne.
Fundación Centro Tecnolóxico do Mar (Cetmar).
Sección 20. Consello Consultivo de Galicia.
Servizo 01. Consello Consultivo de Galicia.
Sección 21. Transferencias a corporacións locais.
Servizo 01. Transferencias a corporacións locais.
Sección 22. Débeda pública da Comunidade Autónoma.
Servizo 01. Débeda pública da Comunidade Autónoma.
Sección 23. Gastos de diversas consellerías.
Servizo 01. Secretaría Xeral Técnica e do Patrimonio da Consellería de Facenda.
Servizo 02. Dirección Xeral de Orzamentos.
Servizo 03. Dirección Xeral de Política Financeira e Tesouro.